Document ID: /fineweb-2-swissfilter-quality_10-filterrobots/filtered/02821.jsonl.gz/16

Finalni izbor s gala večerom za 600-tinjak osoba održat će se 4. ožujka u Kongresnoj dvorani Kurhaus u Bad Homburgu kod Frankfurta.
Glasovanje u prvom krugu izbora najpopularnijih hrvatskih iseljenika u kategorijama sporta, glazbe, glume i spektakla za nagradu Večernjakova domovnica 2017. se tek zahuktava. Na adresu Večernjeg lista u Dreieichu kod Frankfurta na Majni svakim danom pristiže sve veći broj kupona sa imenima nominiranih za koje glasuju naši čitatelji. Može se slobodno reći kako glasački kuponi stižu sa svih strana Njemačke ali i Europe.
Glasovi za sportaše
U kategoriji spotaša, prvi kuponi su pristigli iz Kassela na kojima se glasalo za Marina Marića, rukometaša HC MT Melsungena. Budući je svježe sjećanje na rukometno prvenstvo iz Francuske, čitatelji iz Berlina i Hamburga su svoje glasove dali Jakovu Gojunu, rukometašu berlinskih Lisica (HC Füchse) te Domagoju Duvnjaku iz THW Kiel. Iz Iserlohna, prvi kupon stigao je i za mladu nogometašicu Anu Sušac. U istoj kategoriji prve glasove od nogometaša dobio je trio: Andrej Kramarić iz Hoffenheima Tin Jedvaj iz Bayer Leverkusena te Ante Rebić iz Eintrachta Frankfurt. Prvi kuponi iz Austrije stigli su za atletičarku Ivonu Dadić dok je iz Švicarske prvi kupon stigao za nogometašicu Kristinu Šundov koja se iz Njemačke vratila u FFC Basel. U kategoriji amaterskih sportski klubova prvi kupon stigao je za NK Zrinski iz Calwa i Cro Sokole iz Aachena, dok je najveći broj kupona stigao za hrvatske klubove iz Frankfurta Croatiu i Posavinu.
Glasovi za glumce i umjetnike
U kategoriji glazbe stiglo je najmanje glasova. Tek nekoliko, od kojih su dva došla za glazbenicu Marinu Petrović iz Pforzheima. Slično bi se moglo reći i za kategoriju glume u koju je tek nekoliko glasova stiglo za glumicu Juliju Šapina iz Duisburga te koji glas više za glumicu Mimi Fidler iz Kronberga. U kategoriji Najznačajnije ostvarenje godine, najveći broj glasova Večernjakovih čitatelja dobio je Boris Stijelja, stand up komičar iz Mannheima i Marko Marić, crtač stripova iz Mainza. S obzirom da je u toj kategoriji još nekoliko nominiranih kandidata iz Švicarske, Austrije, Francuske i SAD-a, nije isključeno kako njihove prve nominacije na originalnim kuponima iz Večernjeg lista kasne poštom.
Mozaik iz Rima ispred svih
Uz nominirane u kategoriji sportaša, najveći broj glasova zasad je stigao za nominirane u kategoriji najuspješnija hrvatska udruga. Ne samo da su za njih stigle prve nominacije već je za hrvatsko-talijansku udrugu Mozaik iz Rima zasada stigao i najveći broj kupona u prvom krugu. Zanimljivo kako za njih glasuju čitatelji sa adresama iz Njemačke, Austrije i Švicarske. Po broju glasova odmah iza njih je HZD Kakanj- Kraljeva Sutjeska e.V., potom Hrvatska zajednica “Kroatien” e.V. Neu Isenburg te KUD S. S. Kranjčević iz Züricha.
U kategoriji Najznačajniji događaj godine, prvi glasovi su stigli za Sutješko-kakanjska večer iz Gelsenkirchena te Humanitarni turnir „Hrvatske nogometne legende“ kojeg organizira Cro Vienna iz Beča. Nekoliko glasova, i to čitatelja iz Njemačke, dobilo je Otkrivanje spomenika kardinalu Stepincu i predsjedniku Tuđmanu u švicarskom Oltenu te Ramska noć u Salzburgu.
Što se tiče glasovanja za osobu godine, najviše glasova zasad je dobio prijatelj Hrvatske i hrvatskog naroda, njemački svećenik iz Mainza Diethard Zils te trener Niko Kovač koji čini nogometna čuda sa svojim Eintrachtom.
Idući tjedan ponovno ćemo objaviti stanje glasovanja, a koje će odlučivati o ulasku kandidata u drugi krug uzbora. Nakon što završi drugi krug znat će se i imena prvih pet kandidata sa najvećim brojem glasova Večernjakovih čitatelja i žirija.
Sve je besplatno
Njima će biti i upućene pozivnice za finalni izbor sa gala večerom za 600-tinjak osoba. Kao i svih ranijih godina, ulazak na finalnu večer, koja će se održati u subotu, 4. ožujka u Kongresnoj dvorani Kurhaus u Bad Homburgu kod Frankfurta, moguć je jedino uz pozivnice organizatora. A one se svake godine šalju na adrese najuspješnijih hrvatskih udruga, klubove i zajednice iz iseljeništva, koje su svojim radom i uspjesima obilježili prošlu godinu. Pozivaju se također i predstavnici onih udruga koje ranije nisu bili pozivane a koje okupljaju veliki broj članova.
Nažalost, zbog ograničenog broja mjesta svi ne mogu biti pozvani na Večernjakovu finalnu večer, koja je poznata i kao jedini hrvatski iseljenički skup na kojem je tu večer sve besplatno, uključujući tu i hranu i piće. Možda imate već favorita među kandidatima kojeg želite dovesti na dodjelu nagrade Večernjakova Domovnica koja će se održati 4. ožujka u Bad Homburgu. Ako imate, glasajte putem kupona koji svaki dan izlazi na stranicama Večernjeg lista.
Nominirani u kategoriji glazba
Večernjakovi čitatelji imali su priliku malo bolje upoznati glumce i dio glazbenika koje smo dosad predstavili na stranicama Večernjeg lista. U kategoriji glazbe ima čak 16 kandidata. Predstavili smo šest, a sad predstavljamo preostali dio glazbenika.